ORDIN nr. 31 din 8 februarie 2021 pentru aprobarea procedurilor de autorizare a operatorilor economici care desfăşoară activităţi şi servicii în domeniul însămânţărilor artificiale la animale
Văzând Referatul de aprobare al Agenţiei Naţionale pentru Zootehnie "Prof. dr. G. K. Constantinescu" nr. 848 din 21.01.2021,

în conformitate cu prevederile art. 26 şi 27 din Legea zootehniei nr. 32/2019, cu modificările ulterioare, precum şi ale art. 5 lit. b) şi c) şi art. 51 din Hotărârea Guvernului nr. 1.188/2014 privind organizarea şi funcţionarea Agenţiei Naţionale pentru Zootehnie "Prof. dr. G. K. Constantinescu", cu modificările şi completările ulterioare,

având în vedere prevederile Ordonanţei de urgenţă a Guvernului nr. 49/2009 privind libertatea de stabilire a prestatorilor de servicii şi libertatea de a furniza servicii în România, aprobată cu modificări şi completări prin Legea nr. 68/2010, cu modificările ulterioare,

în temeiul art. 57 alin. (1) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, precum şi al art. 3 lit. f) şi art. 9 alin. (5) din Hotărârea Guvernului nr. 30/2017 privind organizarea şi funcţionarea Ministerului Agriculturii şi Dezvoltării Rurale, precum şi pentru modificarea art. 6 alin. (6) din Hotărârea Guvernului nr. 1.186/2014 privind organizarea şi funcţionarea Autorităţii pentru Administrarea Sistemului Naţional Antigrindină şi de Creştere a Precipitaţiilor, cu modificările şi completările ulterioare,

ministrul agriculturii şi dezvoltării rurale emite prezentul ordin.


Art. 1

(1)Se aprobă procedurile de autorizare a operatorilor economici care desfăşoară activităţi şi servicii în domeniul însămânţărilor artificiale la animale, prevăzute în anexele nr. 1-9*), care fac parte integrantă din prezentul ordin.

_______

*)Anexele nr. 1-9 se publică în Monitorul Oficial al României, Partea I, nr. 243 bis, care se poate achiziţiona de la Centrul pentru relaţii cu publicul al Regiei Autonome "Monitorul Oficial", Bucureşti, şos. Panduri nr. 1.


(2)Procedurile care stabilesc cadrul de desfăşurare a activităţii de autorizare a centrelor de colectare, centrelor de depozitare şi a operatorilor de însămânţări artificiale sunt următoarele:

a)procedura de autorizare prestare de servicii pentru activitatea de colectare şi comercializare a materialului seminal congelat, la specia bovine, prevăzută în anexa nr. 1;

b)procedura de autorizare prestare de servicii pentru activitatea de depozitare şi comercializare a materialului seminal congelat şi/sau a embrionilor, la specia bovine, prevăzută în anexa nr. 2;

c)procedura de autorizare prestare de servicii pentru activitatea de colectare, prelucrare, depozitare şi comercializare a materialului seminal la specia ovine şi caprine, prevăzută în anexa nr. 3;

d)procedura de autorizare prestare de servicii pentru activitatea de depozitare şi comercializare a materialului seminal congelat şi/sau a embrionilor, la speciile ovine şi caprine, prevăzută în anexa nr. 4;

e)procedura de autorizare prestare de servicii pentru activitatea de însămânţări artificiale la animale, prevăzută în anexa nr. 5;

f)procedura de autorizare prestare de servicii pentru activitatea de colectare, prelucrare, depozitare şi comercializare a materialului seminal de vier, prevăzută în anexa nr. 6;

g)procedura de autorizare prestare de servicii pentru activitatea de colectare, comercializare şi/sau transferul de embrioni, la specia bovine, prevăzută în anexa nr. 7;

h)procedura de autorizare prestare de servicii pentru activitatea de colectare şi comercializare a materialului seminal congelat, la specia cabaline, prevăzută în anexa nr. 8;

i)procedura de autorizare prestare de servicii pentru activitatea de depozitare şi comercializare a materialului seminal congelat şi/sau a embrionilor, la specia cabaline, prevăzută în anexa nr. 9.


Art. 2
Prezentele proceduri reglementează organizarea şi executarea lucrărilor tehnice de colectare, control, prelucrare, ambalare, conservare, depozitare şi comercializare la nivel naţional, precum şi comercializarea materialului germinativ (m.s.c., embrioni), care circulă din ţările membre ale Uniunii Europene sau intră din ţări terţe şi teritorii, în vederea desfăşurării activităţilor de însămânţări artificiale la animale.


Art. 3
În sensul procedurilor prevăzute la art. 1, termenii şi expresiile de mai jos au următoarele semnificaţii:

a)autoritate competentă - Agenţia Naţională pentru Zootehnie "Prof. dr. G. K. Constantinescu" împreună cu reţeaua sa teritorială;

b)comercializare - acţiunea de livrare a materialului seminal congelat şi/sau a embrionilor de un operator economic autorizat către beneficiari, la solicitarea acestora, în funcţie de caz, societăţi de ameliorare recunoscute, care desfăşoară un program de ameliorare rasial aprobat, asociaţii ale crescătorilor, fermieri-crescători de bovine, ovine, caprine, suine, cabaline, înregistraţi în Registrul naţional al exploataţiilor, conform legislaţiei în vigoare, societăţi comerciale, ingineri zootehnişti şi medici veterinari autorizaţi, operatori de însămânţări artificiale, autorizaţi prin recunoaşterea calificării profesionale;

c)controale zootehnice - controalele la faţa locului şi controalele administrative efectuate în unităţile autorizate, care prestează activităţi în domeniul ameliorării animalelor;

d)material seminal - ejaculatul unui mascul, prelucrat sau diluat, şi, în funcţie de caz, conservat prin refrigerare sau congelare;

e)embrion - stadiul iniţial de dezvoltare a unui animal domestic din specia bovină, în cazul în care se poate efectua transferul acestuia la o vacă "receptoare";

f)centru de colectare a materialului seminal - o unitate în care materialul seminal este colectat şi prelucrat pentru utilizare la însămânţare artificială;

g)centru de depozitare a materialului seminal - o unitate în care se depozitează material seminal destinat însămânţării artificiale, achiziţionat din statele membre şi/sau ţări terţe;

h)centru de colectare a embrionilor - o unitate în care se colectează, prelucrează şi depozitează embrioni, destinaţi inoculării;

i)echipă de colectare a embrionilor - un grup de profesionişti sau o structură supravegheată de o echipă de medici veterinari, care are competenţele necesare pentru a efectua colectarea, prelucrarea şi depozitarea embrionilor;

j)Sistemul de informare al pieţei interne (IMI) - platforma electronică prin intermediul căreia se realizează schimbul de informaţii şi comunicarea între autorităţile competente, care decurg din obligaţiile de cooperare administrativă prevăzute în Ordonanţa de urgenţă a Guvernului nr. 49/2009 privind libertatea de stabilire a prestatorilor de servicii şi libertatea de a furniza servicii în România, aprobată cu modificări şi completări prin Legea nr. 68/2010, cu modificările ulterioare;

k)serviciu - orice activitate economică independentă, prestată în mod obişnuit în schimbul unei remuneraţii;

l)prestator - orice persoană fizică, cetăţean al unui stat membru, sau orice persoană juridică stabilită într-un stat membru, care oferă ori prestează un serviciu;

m)stat membru de stabilire - statul membru pe al cărui teritoriu este stabilit prestatorul de servicii în cauză;

n)stabilire - exercitarea efectivă de către prestator, pe o perioadă nedeterminată, a unei activităţi economice cu caracter independent, având un sediu stabil, fără ca acesta să fie în mod necesar un sediu statutar;

o)stat membru în care se prestează serviciul - statul membru în care serviciul este oferit de către un prestator stabilit într-un alt stat membru;

p)regim de autorizare - orice procedură care obligă prestatorul la efectuarea anumitor formalităţi în vederea obţinerii unei autorizaţii din partea unei autorităţi competente pentru accesul la o activitate de servicii ori exercitarea acesteia;

q)condiţie - orice obligaţie, interdicţie, cerinţă sau limitare impusă prestatorilor ori beneficiarilor de servicii, care este prevăzută în actele cu caracter normativ sau administrativ ale autorităţilor competente ori care rezultă din jurisprudenţă.


Art. 4
Verificarea îndeplinirii criteriilor de autorizare şi eliberarea autorizaţiilor se fac de către Agenţia Naţională pentru Zootehnie "Prof. dr. G. K. Constantinescu".


Art. 5
Ordinul ministrului agriculturii şi dezvoltării rurale nr. 340/2013 pentru aprobarea procedurilor de autorizare a operatorilor economici care desfăşoară activităţi şi servicii în domeniul însămânţărilor artificiale la animale, publicat în Monitorul Oficial al României, Partea I, nr. 297 din 24 mai 2013, cu modificările şi completările ulterioare, se abrogă.


Art. 6
Prezentul ordin se publică în Monitorul Oficial al României, Partea I.

-****-

	p. Ministrul agriculturii şi dezvoltării rurale,

Aurel Simion,
secretar de stat


Publicat în Monitorul Oficial cu numărul 243 din data de 10 martie 2021

